পাকিস্তানকে সামরিক সহায়তা দেওয়া বন্ধ করা হলে আফগান সীমান্ত থেকে সব সেনা সরিয়ে নেবে ইসলামাবাদ। মার্কিন যুক্তরাষ্ট্রকে এ হুঁশিয়ারি দিয়েছে পাকিস্তানের প্রতিরক্ষামন্ত্রী আহমদ মোখতার। তিনি বলেছেন, আফগান সীমান্তে মোতায়েন প্রায় এক লাখ  সেনা এবং এক হাজার একশ নিরাপত্তা চৌকি প্রত্যাহার করা হবে। আহমদ মোখতার বলেন, সামরিক সহায়তা হিসেবে যুক্তরাষ্ট্র যে অর্থ দেয় তার মধ্যে ৩০ কোটি ডলার খরচ হয় আফগান সীমান্তে মোতায়েন পাকিস্তানি সেনাদের পেছনে। এ অর্থ বন্ধ হলে পাকিস্তানি সেনাদের দুর্গম পার্বত্যাঞ্চলে মোতায়েন রাখা কোনভাবেই সম্ভব হবে না।    গত রোববার হোয়াইট হাইজের চীফ অব স্টাফ উইলিয়াম ডালমে এক সাক্ষাতকারে বলেছেন, পাকিস্তানের সঙ্গে যুক্তরাষ্ট্রের সম্পর্ক এক কঠিন সময় পার করছে এবং দুদেশের মধ্যকার সম্পর্ক উন্নয়ন না হলে ইসলামাবাদকে সামরিক সহায়তা  দেয়া হবে না। ডালমের এ ঘোষণার পর পাকিস্তানের পররাষ্ট্রমন্ত্রী আজ এসব কথা বললেন। এর আগে, গতকাল পাকিস্তানের সেনাবাহিনী বলেছে, মার্কিন সামরিক সহায়তা বন্ধ হলেও তারা তাদের স্বাভাবিক কাজকর্ম অব্যাহত রাখতে পারবে।    গত ২ মে সেনা শহরে অ্যাবোটাবাদে মার্কিন কমান্ডো অভিযানের পর পাকিস্তান ও যুক্তরাষ্ট্রের সম্পর্কে টানাপড়েন দেখা দিয়েছে। পাকিস্তান বলছে, ইসলামাবাদকে না জানিয়ে ওই অভিযান চালানো ছিল বেআইনি এবং অবৈধ।